টেন্ডার ইয়ারস মতবাদ

টেন্ডার ইয়ারস মতবাদ হলো উনবিংশ শতাব্দীর শেষভাগে পারিবারিক আইনে প্রচলিত একটি বিশেষ আইনি নীতি। সাধারণ আইনে ধারণত চার বছর বা তার কম বয়স পর্যন্ত, সেই শিশুর অভিভাবকত্ব বা কাস্টডি মায়ের পাওয়া উচিত। বিবাহবিচ্ছেদের মামলার ক্ষেত্রে এই নীতিটি প্রায়শই প্রয়োগ করা হতো।

 ইতিহাস 
ঐতিহাসিকভাবে ইংরেজ পারিবারিক আইন অনুযায়ী, বিবাহবিচ্ছেদের পর সন্তানদের কাস্টডি কেবল পিতাকে প্রদান করা হতো। উনবিংশ শতাব্দীর আগ পর্যন্ত নারীদের ব্যক্তিগত অধিকার ও বাধ্যবাধকতা খুব সীমিত ছিল; যার অধিকাংশ মূলত তাদের পিতা বা স্বামীর অধিকার থেকে উদ্ভূত হতো।

উনবিংশ শতাব্দীর শুরুর দিকে প্রখ্যাত সমাজ সংস্কারক ক্যারোলিন নর্টন সন্তানদের ওপর মায়ের অভিভাবকত্ব লাভের অধিকার আদায়ের লক্ষ্যে আন্দোলন শুরু করেন। নর্টন নিজে বিবাহবিচ্ছেদের শিকার হয়েছিলেন এবং তার সন্তানদের থেকে তাকে বিচ্যুত করা হয়েছিল। তিনি রাজনৈতিক ব্যক্তিদের সাথে মিলে মায়ের অধিকার রক্ষায় আইন প্রণয়নের কাজ করেন। এর ফলে ব্রিটিশ পার্লামেন্ট ১৮৩৯ সালে 'কাস্টডি অফ ইনফ্যান্টস অ্যাক্ট' পাস করে। এই আইনের মাধ্যমে সাত বছরের কম বয়সী শিশুদের ক্ষেত্রে মায়ের অভিভাবকত্বের অগ্রাধিকার প্রতিষ্ঠিত হয়। এছাড়া আইনটি বিচারকদের কাস্টডি প্রদানের ক্ষেত্রে কিছুটা স্বেচ্ছাধীন ক্ষমতা প্রদান করে এবং প্রাক্তন স্বামীদের কাছ থেকে আর্থিক সহায়তা পাওয়ার বিষয়টিও নিশ্চিত করে। পরবর্তীতে ১৮৭৩ সালের আইনের মাধ্যমে পার্লামেন্ট এই অগ্রাধিকারের সীমা ১৬ বছর পর্যন্ত বর্ধিত করে। ব্রিটিশ সাম্রাজ্যের বিস্তৃতির কারণে এই নীতিটি বিশ্বের অনেক রাষ্ট্রে ছড়িয়ে পড়ে। বিংশ শতাব্দীর শেষ নাগাদ মার্কিন যুক্তরাষ্ট্র এবং ইউরোপের অধিকাংশ অঞ্চলে এই ডক্ট্রিনটি প্রতিষ্ঠিত হয়েছিল।

 প্রয়োগ 

 মার্কিন যুক্তরাষ্ট্র 
বিংশ শতাব্দীতে মার্কিন যুক্তরাষ্ট্রে টেন্ডার ইয়ারস মতবাদ ব্যাপকভাবে ব্যবহৃত হলেও বর্তমানে এটি ধীরে ধীরে রাজ্যগুলোর বিধিবদ্ধ আইন পরিবর্তনের মাধ্যমে "শিশুর সর্বোত্তম স্বার্থ" নীতি দ্বারা প্রতিস্থাপিত হচ্ছে। তদুপরি, বেশ কয়েকটি আদালত এই রায় দিয়েছেন যে টেন্ডার ইয়ারস মতবাদ মার্কিন সংবিধানের চতুর্দশ সংশোধনীর 'সমান সুরক্ষা ধারা' লঙ্ঘন করে। তা সত্ত্বেও, অনেক ক্ষেত্রে স্থানীয় আদালতগুলো এখনও এই নীতি ব্যবহার করে থাকে, যা অপরাধ বিচার ব্যবস্থার সংস্কারের মতো পারিবারিক আদালত সংস্কারের দাবিকেও ত্বরান্বিত করেছে।

পারিবারিক আদালত ব্যবস্থার সমালোচকরা এবং বিশেষ করে পিতাদের অধিকার নিয়ে কাজ করা গোষ্ঠীগুলোর দাবি হলো, আনুষ্ঠানিকভাবে এই ডক্ট্রিনটি "শিশুর সর্বোত্তম স্বার্থ" নীতি দ্বারা প্রতিস্থাপিত হলেও বাস্তবে এখনও দেশজুড়ে পারিবারিক আদালত গুলোতে কাস্টডি নির্ধারণের ক্ষেত্রে পুরনো এই নীতিটিই প্রধান্য পায়। তাদের মতে, একজন পিতাকে কাস্টডি পেতে হলে প্রথমে প্রমাণ করতে হয় যে মা একজন "অযোগ্য অভিভাবক", অন্যদিকে একজন মায়ের ক্ষেত্রে পিতার অযোগ্যতা প্রমাণ করার প্রয়োজন পড়ে না; যা সমান সুরক্ষা ধারার পরিপন্থী।

 ইউরোপ 
ইউরোপীয় ইউনিয়নের অধিকাংশ রাষ্ট্র ধীরে ধীরে টেন্ডার ইয়ারস মতবাদ বিলুপ্ত করেছে। ওই সব দেশে বিবাহবিচ্ছেদ বা বিচ্ছেদের পর যৌথ অভিভাবকত্বই এখন সাধারণ নিয়ম। ইউরোপীয় পারিবারিক আইনের মূলনীতি অনুযায়ী, সন্তান লালন-পালনের ক্ষেত্রে বাবা ও মা উভয়েই সমান এবং বিবাহবিচ্ছেদ বা অন্য কোনো আইনি বিচ্ছেদের ফলে তাদের অভিভাবকত্ব ও দায়িত্ব কোনোভাবেই ক্ষতিগ্রস্ত হওয়া উচিত নয়।

 আরও দেখুন 

ক্যারোলিন নর্টন
সন্তানের কাস্টডি
যৌথ অভিভাবকত্ব

 তথ্যসূত্র 

 গ্রন্থপঞ্জি 

বুকস্প্যান, ফিলিস টি. ১৯৯৩। "টেন্ডার ইয়ারস মতবাদ থেকে প্রাথমিক অভিভাবক অগ্রাধিকার: বাস্তবে কি কিছু পরিবর্তন হয়েছে?"।
ক্যাটজ, স্যানফোর্ড এন. ১৯৯২। "শিশু কাস্টডির লক্ষ্য: টেন্ডার ইয়ারস মতবাদের অবক্ষয় এবং প্রাথমিক যত্নকারী নীতির উত্থান"।
রিনেলা, লোরি। ১৯৯৫। "টেন্ডার ইয়ার্স শিশু এবং কন্ট্রিবিউটরি নেগ্লিজেন্স"।

 আরও পড়ুন 

১৮৩৯ কাস্টডি অফ চিলড্রেন অ্যাক্ট

ক্যারোলিন নর্টন (১৮০৮-১৮৭৭): জীবনী

বিষয়শ্রেণী:আইনি তত্ত্ব ও নীতি
বিষয়শ্রেণী:পারিবারিক আইন
বিষয়শ্রেণী:সন্তানের কাস্টডি